Habakuk - www.bybelkennis.co.za
Habakuk is nie ‘n boek wat ons gereeld lees nie.
Hoe lank moet ek om hulp roep voordat U hoor, Here, moet ek by U bly kla, voordat U red (Habakuk 1:2). Hoekom roep die profeet na God? Die antwoord is duidelik: geweld. Geweld beteken koelbloedige, gewetenlose oortreding van die persoonlike regte van ander. Gewoonlik word dit deur gierigheid of haat gemotiveer. In die denke van die Israeliete moet die Here intree in gevalle van geweld: Ellende wag vir hom wat, toe hy vir ‘n ander drank gegee het, dit met gif gemeng het … Die Here sal jou die oordeelsbeker wat in sy hand is, gee om te drink … (Habakuk 2:15 – 17).
Waaruit het hierdie geweld bestaan? Die wet het nie meer krag nie, en daar geskied nie meer reg nie. Slegte mense het die oorhand oor die goeies, en so word die reg verkrag (1:4). Omdat Habakuk net boosheid in Juda en Jerusalem sien, neem hy ‘n besluit: Ek wil op my uitkyktoring gaan staan, my plek op die vestingmuur gaan inneem, ek wil wag om te verneem wat die Here vir my sal sê en wat ek moet antwoord wanneer mense my verwyt (2:1). Tot dusver was God stil, maar Habakuk is steeds oortuig dat Hy op die geweld moet antwoord.
Toe antwoord die Here hom: Skryf wat Ek aan jou gaan openbaar duidelik op kleitablette sodat mense dit sommer in die verbygaan kan lees. Die openbaring geld vir ‘n bepaalde tyd; dit sal gou, kom want dit kom beslis. Jy moet net geduldig bly wag as dit nie gou kom nie, want dit kom beslis, dit sal nie uitbly nie. Dit is die boodskap: Wie nie reg gesind is nie, sal sy verdiende loon kry, maar wie reg doen, sal lewe omdat hy getrou bly (2:2 – 4).
Wat is hierdie openbaring? Maak nie saak hoe erg die wet verdraai is nie; maak nie saak hoe sleg die armes en swakkes behandel is nie; maak nie saak hoe sleg die Babiloniërs hulle gaan behandel nie – die Here sal hulle nie vergeet nie. Hierdie boodskap moet Habakuk so duidelik skryf dat mense dit sommer in die verbygaan kan lees. Wie reg doen sal lewe omdat hy getrou bly – dit beteken dat die wat aanhou glo en die dinge van God doen, sal aanhou lewe ten spyte van goddeloosheid en geweld.
Laaste 7 Dae: 9,315
Laaste 365 Dae: 293,688